የሰበታ-መኢሶ-ደወሌ የባቡር መስመር ዝርጋታ ከ77 በመቶ በላይ ተጠናቀቀ
 ከሰበታ መኢሶ ደወሌ የሚዘልቀው የኢትዮ ጅቡቲ የባቡር መስመር ዝርጋታ 77 ነጥብ 4 በመቶ መጠናቀቁን የትራንስፖርት ሚንስትሩ አቶ ወርቅነህ ገበየሁ ገለጹ፡፡ሰባተኛው የኢትዮ ጅቡቲ ምድር ባቡር የሚንስትሮች የጋራ ኮሚሽን ስብሰባ ግንባታው ወደ መጠናቀቁ መቃረቡን በማስመልከት ወደቡንና የባቡር አገልግሎቱን እንዴት ማስተሳሰር ይቻላል በሚለው ጉዳይ ላይ መክሯል፡፡የጅቡቲ የትራንስፖርት ሚንስትር ሙሳ አህመድ ሀሰን የሁለቱ ሀገራት የባቡር ኮርፖሬሽኖች በጋራ መስራት እና የየሀገራቱ ባለስልጣናት በግንባታው ዙሪያ በየወቅቱ መምከራቸው አስተዋጽኦ አድርጓል ብለዋል፡፡በጅቡቲ በኩል ያለው የባቡር መስመር ዝርጋታም ጥሩ ደረጃ ላይ እንደሚገኝ ገልጸዋል፡፡የግንባታው ሂደት በሁለቱም ሀገራት በኩል በመፋጠኑ ባቡሩ አገልግሎት መስጠት የሚችልበት ጉዳይ ላይ እንዲያተኩሩ ማድረጉን የኢትዮጵያ ምድር ባቡር ኮርፖሬሽን ዋና ስራ አስፈጻሚ ዶ/ር ኢንጂነር ጌታቸው በትሩ አስታውቀዋል፡፡መቀመጫውን አዲስ አበባና ጅቡቲ በማድረግ በየስድስት ወሩ የሚካሄደው የኢትዮ-ጅቡቲ የምድር ባቡር የሚንስትሮች የጋራ ኮሚሽን በሰባተኛ ስብሰባው የባቡር መስመር ግንባታው ከተያዘለት ጊዜ ቀድሞ መጠናቀቅ በሚችልበት አቋም ላይ ይገኛል ብሏል፡፡ከአዲስ አበባ – ጅቡቲ በመዘርጋት ላይ የሚገኘው የባቡር መስመር ከሰባት ወራት በኋላ ይጠናቀቃል ተብሎ ይጠበቃል።(ኢቢኮ)